**REKREAČNÉ POBYTY**

**pre rodiny s nezaopatrenými deťmi**

**Ministerstvo vnútra SR**

**sekcia personálnych a sociálnych činností a osobný úrad**

**organizačný odbor**

**Pribinova 2, 812 72 Bratislava**

**Kontakt:** **pobyty@minv.sk**

 **0905 388 462**

**CALL CENTRUM MV SR v pracovných dňoch od 08:00 do 18:00 hod**

**0 8 0 0 2 2 2 2 2 2**

**bezplatné telefónne číslo**

**OBSAH**

1 DEFINÍCIA POBYTU

2 PODMIENKY PRIDELENIA POUKAZU NA POBYT

2.1 Čistý príjem posudzovanej domácnosti za predchádzajúci kalendárny mesiac nepresahuje 1,5 násobok životného minima.

2.2 Každé nezaopatrené dieťa žijúce v domácnosti žiadateľa, ktoré má povinnosť plnenia povinnej školskej dochádzky, bez ohľadu na to, či je uvedené v žiadosti o bezplatný rekreačný pobyt, riadne plní povinnú školskú dochádzku.

3 ŽIADOSŤ O  ZARADENIE RODINY NA REKREAČNÝ POBYT

4 VÝBER RODÍN NA PRIDELENIE BEZPLATNÉHO POUKAZU

5 BEZPLATNÝ POUKAZ NA REKREAČNÝ POBYT

6 PONUKA REKREAČNÝCH ZARIADENÍ A TERMÍNY POBYTOV

**1 DEFINÍCIA POBYTU**

Rekreačný pobyt je určený pre sociálne slabšie rodiny s nezaopatrenými deťmi v rekreačných zariadeniach MV SR a MO SR po celom Slovensku. Žiadateľ má možnosť voľného výberu z ponuky rekreačných pobytov. Pobytu sa musí zúčastniť minimálne 1 nezaopatrené dieťa.

Na základe Žiadosti o zaradenie rodiny s nezaopatreným dieťaťom na rekreačný pobyt a po splnení všetkých podmienok bude vybraným rodinám v rámci celého Slovenska bezplatne pridelený poukaz na pobyt do vybraného rekreačného zariadenia vo vybranom termíne. Pridelením bezplatného poukazu rodina získa ubytovanie a plnú penziu v príslušnom rekreačnom zariadení MV SR alebo MO SR na príslušný počet dní / nocí.

**Súčasťou poukazu nie je doprava do zariadenia a zo zariadenia, ktorú si zabezpečuje žiadateľ individuálne na vlastné náklady a na vlastnú zodpovednosť.**

**2 PODMIENKY PRIDELENIA POUKAZU NA POBYT**

**Na pridelenie bezplatného poukazu na rekreačný pobyt nie je právny nárok.**

Podmienky bezplatného pridelenia poukazu na rekreáciu sa viažu na spoločne posudzovanú domácnosť. Spoločne posudzovanou domácnosťou sa rozumejú všetky osoby vrátane detí žijúce v domácnosti žiadateľa, bez ohľadu na vek, ich vzájomný príbuzenský vzťah a prihlásenie k trvalému pobytu. Ak osoba uvedená v  žiadosti ako „2. dospelá osoba“ nie je trvalým členom domácnosti žiadateľa (napr. rodinný príslušník), **na účely posúdenia splnenia podmienok sa považuje za člena domácnosti žiadateľa a jeho príjem je potrebné pripočítať k úhrnu príjmov posudzovanej domácnosti.**

 Na zaradenie žiadosti do výberu musia byť splnené všetky podmienky súčasne. Splnenie podmienok sa preukazuje v tlačive žiadosti čestným vyhlásením žiadateľa. Podmienku 2.1 je navyše potrebné preukázať príslušným potvrdením v prípade, že niektorý z členov domácnosti dosahuje príjem zo zárobkovej činnosti, alebo poberá niektorú z dôchodkových dávok, materské alebo dávku v nezamestnanosti.

**2.1 Čistý príjem posudzovanej domácnosti za predchádzajúci kalendárny mesiac nepresahuje 1,5 násobok životného minima**

 Čistým príjmom posudzovanej domácnosti sa rozumie úhrn akýkoľvek peňažných príjmov všetkých členov domácnosti žiadateľa bez ohľadu na právny základ vedúci k ich vyplateniu (zárobková činnosť /*zamestnanie, dohody, živnosť, príjmy z prenájmu, športovej alebo umeleckej činnosti, iné podnikanie, iné príležitostné príjmy*/, dôchodky, materské, ošetrovné, nemocenské, dávka v nezamestnanosti, úrazová dávka, rodičovský príspevok, výživné, štipendiá, dávky v hmotnej núdzi, iné štátne dávky, náhrady a príspevky).

**Splnenie tejto podmienky za všetkých členov posudzovanej domácnosti je nutné preukázať v prípade, že sa jedná o dosahovanie príjmov zo zárobkovej činnosti, poberanie niektorej z dôchodkových dávok, materského alebo dávky v nezamestnanosti:**

**buď:** potvrdením zamestnávateľa o čistom príjme za predchádzajúci kalendárny mesiac,

**alebo:** kópiou výpisu daňového priznania za predchádzajúce účtovné obdobie potvrdeného príslušným správcom dane z príjmov fyzickej osoby,

**alebo:** kópiou rozhodnutia sociálnej poisťovne alebo služobného úradu o priznaní dôchodku, materského, alebo dávky v nezamestnanosti.

|  |
| --- |
| **Sumy životného minima platné k 01. 07. 2015** |
| Plnoletá fyzická osoba | Ďalšia spoločne posudzovaná plnoletá fyzická osoba | Zaopatrené neplnoleté dieťa alebo nezaopatrené dieťa |
| **198,09 € / mesiac** | **138,19 € / mesiac** | **90,42 € / mesiac** |
| ***1,5 násobok životného minima*** |
| **297,14 € / mesiac** | **207,29 € / mesiac** | **135,63 € / mesiac** |

**2.2 Každé nezaopatrené dieťa žijúce v domácnosti žiadateľa, ktoré má povinnosť plnenia povinnej školskej dochádzky, bez ohľadu na to, či je uvedené v žiadosti o bezplatný rekreačný pobyt, riadne plní povinnú školskú dochádzku.**

Za nezaopatrené dieťa sa v zmysle zákona č.600/2003 Z. z. o prídavku na dieťa a o zmene a doplnení zákona č. 461/2003 Z. z. o sociálnom poistení v znení neskorších predpisov považuje dieťa do skončenia povinnej školskej dochádzky, najdlhšie do 25 rokov veku v prípade, že sa sústavne pripravuje na povolanie štúdiom na strednej alebo na vysokej škole dennou formou štúdia.

Ak žije v domácnosti dieťa, ktoré má povinnosť plnenia povinnej školskej dochádzky a riadne ju neplní, bez ohľadu na to, či je toto dieťa uvedené v žiadosti na rekreačný pobyt, rodina nesplnila podmienky na pridelenie bezplatného poukazu na rekreačný pobyt.

Splnenie tejto podmienky žiadateľ nepreukazuje potvrdením. Splnenie tejto podmienky overuje príslušný ÚPSVaR a potvrdzuje priamo na tlačive žiadosti.

**3 ŽIADOSŤ O  ZARADENIE RODINY NA REKREAČNÝ POBYT**

 Jednou žiadosťou je možné zaradiť do výberu len jednu rodinu do jedného rekreačného zariadenia na jeden termín. Žiadateľ má možnosť voľného výberu z ponuky rekreačných pobytov. Zvolené rekreačné zariadenie a termín rekreačného pobytu žiadateľ uvedie v záhlaví žiadosti.

Tlačivo žiadosti bude prístupné na  obecných / mestských úradoch, okresných úradoch a úradoch práce, sociálnych vecí a rodiny.

Originál vyplnenej a podpísanej žiadosti vrátane požadovaných povinných príloh **žiadateľ doručí na adresu Úradu práce, sociálnych vecí a rodiny miestne príslušného k jeho trvalému bydlisku (ďalej len „ÚPSVaR“)** najneskôr 14 dní pred nástupným dňom zvoleného rekreačného pobytu.

ÚPSVaR vyznačí na každej doručenej žiadosti dátum jej prijatia. Po spracovaní všetky žiadosti distribuuje dohodnutým spôsobom **rekreačným zariadeniam**.

**4 VÝBER RODÍN NA PRIDELENIE BEZPLATNÉHO POUKAZU**

Výber rodín na rekreačný pobyt realizuje rekreačné zariadenie. Z výberu budú vylúčené žiadosti, ktoré nespĺňajú podmienky na zaradenie do výberu a žiadatelia, ktorí sa už rekreačného pobytu zúčastnili v predchádzajúcich termínoch.

V prípade, že to kapacita rekreačného zariadenia v danom termíne dovoľuje, bude bezplatne pridelený poukaz všetkým žiadateľom.

V prípade, že počet žiadostí na daný termín presahuje kapacitné možnosti rekreačného zariadenia, rekreačné zariadenie bude pobyty prideľovať na základe žrebovania. Žrebovanie vykoná

komisia v zložení: riaditeľ rekreačného zariadenia a zástupca regionálne príslušného úradu práce, sociálnych vecí a rodiny.

O priebehu a výsledku žrebovania zariadenie vyhotoví zápis. Originál zápisu zariadenie doručí koordinátorovi MV SR.

Zariadenie zašle zoznam vyžrebovaných účastníkov pobytu elektronickou formou koordinátorovi MV SR. Informáciu o nevybavených žiadostiach v rozsahu meno a priezvisko žiadateľa, počet lôžok a kontaktné údaje zašle koordinátorovi MV SR elektronickou formou.

**Výsledok spracovania žiadostí bude oznámený len úspešným žiadateľom** najneskôr do 5 dní pred nástupným dňom pobytu, a to telefonicky aj písomne formou doručenia prideleného bezplatného poukazu.

 Súčasťou poukazu budú pokyny pre rodiny o presnom čase a mieste nástupu do rekreačného zariadenia, dopravná dostupnosť rekreačného zariadenia a ďalšie informácie o pobyte.

**5 BEZPLATNÝ POUKAZ NA REKREAČNÝ POBYT**

 Jeden žiadateľ sa rekreačného pobytu sa v rámci ponuky rekreačných zariadení a termínov môže zúčastniť len raz.

Rekreačné zariadenie telefonicky skontaktuje vyžrebovaných žiadateľov. Oznámi im, že boli vybraní na rekreačný pobyt a v krátkom čase im bude doručený poukaz s pokynmi. Pri telefonickej komunikácii treba zdôrazniť informáciu, že dopravu do a zo zariadenia si musí žiadateľ zabezpečiť individuálne na vlastné náklady a zodpovednosť. Zároveň je potrebné overiť informáciu o doručovacej adrese, keďže existuje možnosť, že je odlišná od adresy trvalého bydliska žiadateľa.

Následne zariadenie vystaví Poukaz, ktorý zašle obyčajnou zásielkou na adresu bydliska žiadateľa. V prípade, že žiadateľ rekreačnému zariadeniu oznámi, že z akýchkoľvek dôvodov nemôže nastúpiť na rekreačný pobyt, zariadenie bezodkladne o tejto skutočnosti informuje koordinátora MV SR, ktorý zabezpečí ďalší postup na obsadenie uvoľnenej kapacity.

Žiadateľ odovzdá poukaz v deň nástupu na pobyt personálu rekreačného zariadenia.

Originál Poukazu zariadenie pripojí k príslušnej žiadosti.

**6 PONUKA REKREAČNÝCH ZARIADENÍ A TERMÍNY POBYTOV**



**Ponuka termínov môže byť priebežne aktualizovaná. Informácie budú dostupné na** [**www.minv.sk**](http://www.minv.sk/) **a na infolinke call centra MV SR.**